
PERSONREGISTER

Åsmund Torkildsson Høvding på Jotungård. Far til Gyda

Gyda Åsmundsdatter Datter til Åsmund og Idunn. Høvdingkvinne på Jotungård. Mor til Torarin. Utvalgt av gudene

Arntor Skald Skald, hugtatt i Gyda. Valgt av gudene til å bli far til Gydas barn

Torarin Gydas og Arntors sønn. Utvalgt av gudene

Gro Åsmundsdatter Gydas tvillingsøster. Døvstum. Ble satt ut som liten

Torden-Tora Gammel volve (død)

Roe Bodde sammen med Gro og Torden-Tora (død)

Kleng Frigitt trell, Ingas ektemake. Fosterfar til Åskell og Toralv

Inga Gift med Kleng. Fostermor til Åskell og Toralv (død)

Åskell Sterke Gutt som Inga og Kleng tar seg av. Blodsbror til Toralv

Toralv Gutt som Inga og Kleng tar seg av. Blodsbror til Åskell

Leidulv Torgrimsson Avdød høvding og far til Arnvid. Gift med Øyfrid

Øyfrid Gift med Leidulv Torgrimsson. Mor til Arnvid

Arnvid Leidulvsson Sønn av Leidulv Torgrimsson og Øyfrid. Er valgt til å bli Gydas neste ektemann (død)

Tord Avaldsson Gydas tidligere husbond. Drept av en berserk

Åsa Trollkvinne på Elgtun. Er synsk og kan spå i hendene

Jogeir Seidmann på Elgtun, sønn av Frøydis (død)

Frøydis Jogeirs mor

Kjeld den stridige Kaller seg kongens mann, jakter på Finngard

Geirbrand  En av Kjelds menn

Neri Kalde Eldre kriger som trener opp unggutter til strid

Leiv Ung gutt i Neris flokk

Nottolv Smed på Elgtun

Knut Hestekar Stallkar på Elgtun (død)

Mink Trelljente på Elgtun

Dreng Fisker, hugtatt i Vebjørg. Kommer fra Frankerriket

Vebjørg Bor i fjellet. Hugtatt i Dreng

Finngard Har vært i kongens tjeneste, har egen hird (død)

Eldfrid Skjoldmøy i Finngards hird (død)

Audulv Kriger i Finngards hird (død)

Jerv Kriger i Finngards hird

Grip den nevesterke Kriger i Finngards hird

Odd den ville Eneboer i fjellet, venn av Neri Kalde

Ansgar Kloke Omreisende handelsmann fra Sveariket

GunnaHøvdingsdatter  Giftet bort til en gammel mann. Ansgar var hugtatt i henne

Eigil Veidemann Leder blant veidemennene (død)

Jungi En av skridfinnene i Eigils leir

Duvdi Seidmann Leder blant skridfinnene

Àile Duvdis kvinne

Juoksa Duvdis utsending

Ravna Skridfinnekvinne

Morok Ravnas eldste sønn

Àigi Ravnas yngste sønn

Oggi Gammel skridfinnekvinne

Làllà Juoksas kone

Elvemannen    Ung mann med hukommelsestap

Àne Mor til Bànne og Guive

Bànne Ànes sønn. Halvbror til Guive

Guive Ànes spedbarn som hun har fått med Eigil Veidemann

Steinn gamle Leder for en flokk reisende (død)

Randheid Kvinne som tilhører Steinn gamles følge

Oddrun Eldre kvinne som tilhører Steinn gamles følge (død)

Olav Føreren av skipet Arntor og Ulva reiser med

Torgrim Leder i kaupangen


Slik sluttet forrige bok:

Idet Sol sender sine stråler over dem, legger de veien en annen retning enn da de kom. Den lysende ildkulen varmer ikke så godt lenger, og en skarp vind trekker mellom høydedragene.

Denne gangen vil de ikke krysse breelva, og Gyda legger bekymret merke til hvordan Juoksa og Àigi hele tiden gjør sitt for å skjule sporene etter hestene. Duvdi og Àile veksler ikke et eneste ord mens de rir ved siden av hverandre, men Gyda er klar over at det er en egen forståelse mellom dem.

Hun ser lengselsfullt bort på sønnen, som sover i Duvdis favn. Hun bør ta det som et godt tegn at gutten hennes ikke synes å ense det som skjer, men hun vet hvordan barn kan godta ting. Han er vant til å reise, og han har sett Duvdi og de andre skridfinnene før. For ham virker alt trygt. Hun sukker tungt idet bilder fra drømmen dukker opp. Hun ser hildringen så tydelig at det like gjerne kunne vært virkelighet: Torarin stående ved siden av Duvdi med et tilbedende uttrykk i ansiktet. Hun hører sin egen røst. At hun ber ham komme til seg, men det er som om han ikke enser at hun er der. I det fjerne øyner hun også en annen skikkelse. Hel …

Æsene har samlet seg på Idavollen, og Odin legger frem for dem hvordan det går med den utvalgte. Han er alvorlig, og tungsinnet smitter over på gudene rundt ham.

Tor reiser seg med ett i sin fulle høyde og roper: – Neiiii! Jeg vet ikke hva dere vil, men jeg vil kjempe for Gyda Åsmundsdatter, hennes sønn og oss. Hvilken grunn har vi til å la den utvalgte oppleve så mye pine? Har hun ikke lidd nok? Og hvorfor skal vi risikere å miste gudesønnen og hans krefter til andre makter? Det er flere guder enn oss, og de trenger seg stadig lenger innover Midgard. La oss hindre fremrykningen.

Odin betrakter Tor med mørkt blikk. Tordenguden har tatt på seg jernhanskene, og hammeren løfter han over hodet. Han truer Midgard med sitt raseri og sin vilje til rettferd.

– Sett deg, Tor! Allfader hever røsten, og Åsa-Tor adlyder, full av motvilje … – Det ligger ikke i vår makt å stanse det som skjer, men se … og lær, for det som nå kommer til å hende, har aldri før funnet sted.

Tor tier. Noe av raseriet har glidd over, men ennå kan han kjenne motstandsiveren i kroppen. Mot jotner og troll kan han slåss, men et enkelt menneske får han ikke slå hammeren i. Han er forundret over Odins vilje til å la alle seile sin egen sjø, men selv ikke Tor våger å sette seg opp mot gudenes høvding.

Allfader har talt.

– De kommer! De kommer!

En gutt løper gjennom siidaen. Søvnige ansikter titter frem fra lavvoåpningene – døren i en gamme åpnes på vidt gap – en hund bjeffer, til stor ergrelse for dem som ennå ikke har kommet seg opp fra soveskinnet.

Snart syder det av liv. Làllà haster mot Ànes lavvo. Skridfinnekvinnen blir varm om hjertet ved lyden av spedbarnsskrik som trenger gjennom en lavvovegg. Hun er glad i småbarn og har selv to unger sammen med Juoksa. Hun tenker vemodig på hvor fort tiden går, for ungene hennes er store nå, ja, Rein er nesten for en voksen mann å regne. Gàddjà er yngre, men likevel en av de eldste ungene i siidaen.

Så faller tankene på Àne. En skygge faller over Làllàs runde ansikt idet det slår henne hvor urettferdig livet har fart med den unge skridfinnekvinnen. Først mistet hun en make i kamp med ulver … så tvang Eigil Veidemann seg på henne. Eller tvang … Làllàs lepper formes til et smil. Àne trengte ikke å tvinges, og det må hun lide for nå.

Làllà blir med ett fylt av alvor. Det er ikke lett å være Àne. Mye har hun blitt tvunget til å finne seg i, enda mer har hun i vente, og nå er Duvdi og Àile på vei til siidaen. De mest fordømmende av alle.

Som en markering av at Àne blir ansett for å være annerledes enn de andre, ligger lavvoen hennes for seg selv i utkanten av siidaen. Làllà stanser idet hun kommer frem. Så speider hun utover vidda og prøver å få øye på dem som er ventet. Hun sukker tungt idet hun må konstatere at de ennå er for langt unna.

Savnet etter Juoksa har vært der som en dump smerte i magen, helt siden den dagen han dro etter Gyda Åsmundsdatter og sønnen hennes. Det var flere grunner til at Làllà ikke likte at han reiste den gangen, og den viktigste var kanskje vissheten om at det var en menneskejakt han ble med på. Juoksa var nok heller ikke lysten på å jage etter en kvinne og hennes barn, men han er som alle andre i siidaen underlagt Duvdis og Àiles vilje.

Làllà blir tung til sinns ved tanken på det mektige skridfinneparet. I mange vintre har de snakket varmt om gudesønnen. Gutten som er valgt av æsene, men som skridfinnenes egne makter vil ha herredømme over. Làllà skjønner at Torarin er en kraftfull unge, men da han og Gyda kom til siidaen, så han ut som en hvilken som helst gutt. Det eneste som skilte seg ut, var den gylne hudfargen.

– Står du her da, Làllà?

Làllà kvepper til, men smilet som møter Àne der hun stikker hodet utenfor lavvoåpningen, kommer rett fra hjertet.

– Jeg tenkte du kunne trenge litt hjelp med Guive.

– Måtte gudene belønne deg for din godhet. Àne blir blank i øynene. Làllà er det beste mennesket hun kan tenke seg. Da alle andre vendte henne ryggen, var den noe eldre skridfinnekvinnen der, og støtten hun gav den gangen, har vedvart. Làllà er ikke den som svikter en venn, selv om hun ofte har fått unngjelde som følge av det særegne vennskapet.

– Jeg har ikke mye fore i dag, og du vet … ungene mine er blitt så store at de greier seg på egen hånd.

Àne nikker. – Akkurat som Bànne, smiler hun. Så løfter hun til side skinnet som henger over åpningen og hever armen i en vennlig gest, ønsker Làllà velkommen til den enkle bopelen.

Làllà tar seg til ryggen idet hun kommer innenfor reinskinnet. – Jeg stivner alltid litt på denne årstiden, humrer hun. – Men ikke skyld på alderen.

Hun sender Àne et spøkefullt blikk, og den andre kvinnen smiler godmodig. – Vi blir alle eldre, men du kommer til å leve lenge, Làllà. Du blir sikkert forunt et langt liv, så god som du er.

Làllà vinker henne av og rusler mot komsen som henger mellom to bjørkestaurer som er banket ned i bakken. Guive sover, og Làllà kjenner den gode følelsen en får når en betrakter et sovende barn. Så stryker hun en finger varsomt over et rundt kinn. Han er en vakker gutt selv om han har de andres blod i seg. Làllà smiler mot Àne, som har funnet frem fiskespydet sitt.

Àne nikker. Stoltheten lyser av ansiktet hennes. – Eigil Veidemann var kanskje ikke den beste mannen jeg kunne ta med meg under fellen, men lage barn, det kunne han.

– Ja, hvilken mann kan vel ikke det. Làllà ler. – Og hvordan går det med deg, da, Bànne? Làllà setter seg på kne ved Ànes eldste sønn.

– Fint, svarer han kort. – I dag skal jeg være med mor og veide.

– Snart kan du livnære familien din selv, Bànne. Làllà stryker ham kjærlig over håret.

– Ja. Et stort glis lyser med ett opp barneansiktet.

– Og ikke alle kan si at de er blitt opplært av moren sin.

Àne titter bort på sønnen. Et stikk av vemod kjennes i brystet etter uttalelsen hans. Bànne er stolt av henne selv om folk hvisker vondord bak ryggen deres. Hun vet ikke hvor mye han skjønner av livet, men det aner henne at han forstår mer enn han gir uttrykk for.

– Vi blir borte en stund, Làllà. Hvis det blir kjedsommelig for deg her, kan du vel ta Guive med til din egen lavvo?

– Ikke bekymre deg for meg, Àne. Jeg skal nok få tiden til å gå, og det kom meg nettopp for øre at Duvdi er på vei til leiren. Når noaiden kommer, vil ting skje.

Àne blir mørk til sinns. Er det noen som gjør det vanskelig for henne, så er det Duvdi og kvinnen hans. De har fått det for seg at hun ikke er en verdig kvinne etter å ha fått to sønner med ulike fedre.

– Da går vi, Bànne.

Gutten er på beina med det samme, og forventningen lyser ut av det fint formede ansiktet. Han har de samme trekkene som Àne – de samme høye kinnbeina. Håret er svart, og det samme er blikket. Àne har lyst hår og blå øyne. Det er bare et par stykker til i siidaen som har de samme fargene som henne, og Àne er klar over at hun også av denne grunn stikker seg ut.

Làllà har satt seg på sitteskinnet. Hun strekker seg etter bjørkepinnene som er stablet ved siden av ildstedet, og legger noen av dem på bålet. En kort, fresende lyd høres idet varmen griper tak i barken, så blir den sakte fortært.

– Jeg ønsker dere en god veidetur.

– Takk, Làllà. Vi skal dele fangsten med deg når vi kommer tilbake, som takk for at du stiller så velvillig opp. Jeg kunne tatt med meg Guive, men jeg lyver om jeg sier at komsen ikke er til besvær.

– Kom dere av gårde nå! Làllà nikker godmodig mot lavvoåpningen. – Ikke kan dere stå her og snakke bort tiden.

Det kjennes oppkvikkende å komme ut i den kjølige luften. Sol er ikke fremme i dag, men det spiller ingen rolle. Ildkulen varmer likevel ikke mye på denne årstiden.

Àne trekker luften langt ned i lungene og legger hånden på Bànnes skulder. Hun klemmer varsomt til, og når han kikker opp på henne, smiler hun kjærlig til ham. – Nå skal det bli mat, Bànne.

Bànne nikker blidt tilbake. Han lar blikket sveipe over området, betrakter lavvoene med stolthet. Følelsen av tilhørighet er stor, og han vet at det kjennes slik for moren også. De nyter ikke den samme respekten fra siida-medlemmene som andre folk, men det er trygt å bo mange sammen, og som Làllà sa, snart er han stor nok til å skaffe moren og lillebroren det de behøver av mat.

Det er mange ute, og Àne betrakter alvorlig alle menneskene som er i ferd med å samle seg på den store gressletten som danner midtpunktet i leiren. En stor innhegning er satt opp i utkanten av sletten. Der er tamreinen samlet. De er flere enn hun kan telle, men det er også mange eiere.

– Der kommer Duvdi! Bànne peker ivrig mot åskammen rett imot dem.

Àile myser med øynene. – De kommer akkurat tidsnok til ofringen, sier hun alvorlig.

– Ja. Bànnes øyne stråler i gutteansiktet. – Og de er flere nå enn da de dro. Det betyr at de har fått tak i Gyda og Torarin.

Àile nikker, men det er ingen glede å skue i det dystre ansiktet. – Det er ikke bra å holde folk fanget, Bànne.

– Men Torarin er gudesønnen. Vi blir mektige med ham i leiren.

Àile tier. Bànne er preget av det som skjer på samme måte som de fleste andre i siidaen, og hun må respektere at han har en annen mening om det enn henne.

– Når du blir voksen, vil du forstå bedre, gutten min. Hun stryker hånden kjærlig over den kraftige, mørke hårmanken. – Kom nå, Banne. La oss få mest mulig ut av dagen.

– Er du sikker på at vi ikke skal bli her og ønske Duvdi og Àile velkommen tilbake? Bànne titter forventningsfull opp på henne.

– Ja, jeg er sikker, svarer hun kort og vender ryggen til det som skjer. – Veidefolk kan ikke kaste bort dagen med å la seg underholde av andre.

Bànne er skuffet, men viser det ikke der han haster etter moren. Han liker å veide, og Àne har lært ham alt han kan. Hun har fortalt at det er faren hans, Dàvgi, som en gang lærte henne opp, og veidehistoriene har vært mange ved åren om kvelden. Han liker disse stundene, bare han og moren ved det sprakende ildstedet, stemmen hennes som smyger seg om ham som en mild sommerbris. Bànne vet at en mann kan fortelle annerledes, og andre unger på hans alder mener historiene Àne beretter ikke er bra nok, men han bryr seg ikke om det de sier. I hans øyne er Àne en like god forteller som en hvilken som helst mann.

Hun sanser en egen smerte der hun går ved siden av sønnen. Duvdi og Àile har vært lenge borte, og flere ganger har hun knepet seg i å tenke vonde tanker om noaiden og kvinnen hans. Det har til tider vært så ille at hun har ønsket at det skulle skje dem noe, slik at de aldri kunne komme tilbake, men Àne vet selv hvor fåfengt det er å tenke slike tanker. Hun evner ikke å kaste ondskap på folk, og har heller ingen ønsker om det. Livet går sin gang uansett.

Làllà reiser seg idet en svak sutring stiger fra komsen. Hun går bort og rugger på den mens hun synger lavt, men Guive vil ikke roe seg med det, og det ender med at hun bretter det myke hareskinnet til side og tar ham opp. Gutten blir et eneste stort smil når hun endelig holder ham inntil seg, og Làllà smiler tilbake mot det lubne guttebarnet. Guive er like mørk som henne, men øynene i det runde ansiktet er blåere enn selve himmelhvelvet.

– Nå skal du få litt å drikke, sier hun muntert. – Etterpå skal vi hilse Duvdi og følget hans velkommen tilbake.

Làllà tenker på Eigil Veidemann. Hvordan han til stadighet boltret seg i Ànes soveskinn. Guive er et resultat av denne elskoven, og hun håper inderlig at det bare er utseendet han har arvet fra den ondsinnede karen. Duvdi er fylt av fordommer når det gjelder Ànes omgang med veidemannen, og Làllà kan forstå det, selv om enkelte hendelser etter hennes mening bør legges vekk. Bitterhet har aldri ført til noe godt, og selv om Eigil var en sleip voldsmann som tok skinn i betaling for å la dem være i fred, betyr ikke det at sønnen hans blir fylt av den samme ondskapen, og Àne er et godt og selvstendig menneske som er i stand til å yte mer enn Duvdi ønsker å innse.

Hun pakker Guive godt ned i komsen, og tar i tillegg på ham den myke hareskinnsluen. Det er kaldt i været i dag, langt kjøligere enn for noen dager siden. Guive virker tilfreds og langt søvnigere enn han var for et øyeblikk siden.

Làllà tar med seg komsen og går utenfor. Hun myser i det skarpe lyset der hun legger av gårde mot plassen hvor alle store sammenkomster foregår. Det er der folk vil møte sin siida-iset* nå når han kommer tilbake med gudesønnen. Làllà får en bitter smak i munnen ved tanken. Det er overskuddsdyrene som skal veides på, ikke mennesker.

– Har du hørt det? Mink har kommet opp på siden av Làllà. – Duvdi har funnet Gyda, og han kommer tilbake med høvdingkvinnen og Torarin nå.

– Du høres glad ut. Làllà sender den lyshårede kvinnen et misbilligende blikk.

– Ja, hvorfor skulle jeg ikke være det? Jeg har savnet dem. Gleden strømmer ut med hvert ord.

– Du skjønner vel hvorfor de blir ført tilbake?

– Ja. Mink blir med ett skamfull.

– Likevel greier du å glede deg? Làllà rister oppgitt på hodet. Hun er fullstendig klar over at hun lager skår i Minks glede, men har ikke dårlig samvittighet av den grunn. Ungjenta har ikke begrep om livet og hva det virkelig kan gjøre med et menneske. Visst har hun opplevd sitt, for et liv som trell er ikke lett, men hun kan på langt nær alt som bør kunnes om livets baksider.

Det er som om gleden Mink nettopp kjente, blåser bort. Hun saktner farten og slipper Làllà et stykke foran seg, samtidig som hun undrer seg på hvor fort humøret skifter nå om dagen.

Ungjenta legger ubevisst hånden mot magen. Hun kjenner den godt nå, ungen som ligger der inne, og hun er glad for at giftermålet snart skal tre i kraft. Morok har sagt at de skal vente til Duvdi og Àile kommer tilbake og alt får roet seg før de offentliggjør avgjørelsen, så det er ikke lenge til nå. [1]

Mink jager alle vonde følelser vekk. Hun gleder seg til å se igjen Gyda, og Làllàs reaksjon skal ikke få ødelegge gjensynsgleden.

Små blodårer viser seg i det hvite i Gydas øyne. Hun har nesten ikke sovet siden de forlot kaupangen for tre døgn siden. Duvdi har drevet følget fremover som om de var på flukt fra Hel selv. Det er ingen som har snakket til henne den tiden de har vært på reise, og Gyda kjenner ensomheten gnage i hug og kropp. Ikke engang Torarin har hun vekslet noen ord med, og lengselen etter å holde ham i armene er nesten ikke til å holde ut.

Hun undrer seg på om Arntor har skjønt hvordan det er fatt. Et svakt håp om at han skulle finne dem, levde i begynnelsen, men etter hvert som de har tatt seg frem, har håpet svunnet hen. For hvordan kan han finne spor på bart fjell? Juoksa og Jungi har hele tiden skjult sporene etter seg selv og hestene. Dette er mennesker som vet å leve i pakt med naturen og som har et nært forhold til gudene som de mener lever i all natur. De ofrer hver morgen og joiker til alle døgnets tider. Hvis det ikke var under slike forhold hun ble ført opp i fjellet, ville hun prøvd å erverve seg visdommen og kreftene deres på en helt annet måte, for Gyda er ikke fordømmende. Hver og en får tro på det de vil. Slik var hun også i forhold til barndomsvennen Sigurd når det gjaldt hans tro på Hvitekrist, selv om hun som utvalgt av gudene kanskje burde vist mer mistro.

– Her ser du ditt nye liv. Duvdi hever armen og slår en bue mot det åpne området foran dem. – Her vil du finne din kraft, og makten vil bygges opp fra du tar ditt første steg innenfor siidaens grenser. Seidmannen taler til Torarin, som ser storøyd på ham.

Gyda har lyst til å avbryte ham, men vokter seg vel. Hun kan ikke forstå Duvdi og Àiles sykelige visshet om at Torarin er deres sønn, men det er lenge siden hun skjønte at det er best å være medgjørlig til det byr seg en god anledning til å gjøre annet.

Hun betrakter det enorme landskapet med uklart blikk, og det knyter seg i magen ved tanken på hva som kan vente henne der nede. Aldri har hun sett så mange telt samlet på én plass, og innimellom er det bygd torvgammer. Et bevis på at det finnes bofaste blant skridfinnefolket. Om Duvdi regjerer her, understreker det svære området hans mektighet.

Reinen innenfor gjerdene går og eter av det gråhvite lavet som vokser overalt, men en gang iblant løfter de hodet fra bakken, reiser stolt de taggete gevirene som gjør dyrene særdeles stolte å se til.

Gyda trekker pusten i et hikst. Hun skjelver som bjørkekvistene omkring seg i den lette brisen. Frykten har bodd i henne lenge, men nå virker det som om den skal ta fullstendig overhånd.

Det er ikke vanskelig å øyne den store, åpne plassen, og Gyda mener hun ikke kan greie å telle alle menneskene som har samlet seg der. Hun skjønner at det er dit de skal. Det er der Duvdi skal vise frem fangsten sin. Synet av Torarin som sitter og suger på tommelen foran seidmannen på hesteryggen, smerter henne usigelig. Han lener seg tungt inntil skridfinnen.

Àile er mørbanket etter den strevsomme ferden, og alt hun kan føle nå ved reisens slutt, er lettelse. Da de satte av gårde fra skogholtet ved kaupangen, var hun lenge redd for at Gyda hadde røpet dem da høvdingkvinnen var og hentet ting hun påstod at hun måtte ha med seg, men trusselen om at hun aldri ville få se sønnen igjen, hadde sin virkning. Ikke en levende kjeft har de sett på veien.

Skridfinnekvinnen smiler fornøyd mot Duvdi idet blikket hans møter hennes. – Vi greide det, sier hun lavt. – Og nå er det ingen som kan ta ham fra oss.

Noaiden nikker alvorlig. Blikket hans er som en brennende omfavnelse, og Àiles hjerte banker med ett iherdig.

De setter hestene i skritt. Jungi og Juoksa går på hver sin side av de praktfulle dyrene. De to skridfinnene sender hverandre et tilfreds blikk, de har gjennomført oppdraget sitt med glans, og nå venter make og barn på dem.

Juoksa er sliten etter all vandringen. Beina bærer ham fremover, men gangen er mer vinglete enn den pleier. Han vet at Jungi har det på samme måte, og det er en trøst, men likevel får det ham til å tenke på alderen. For noen somre siden ville han tålt en påkjenning som denne bedre.

Hundeglam er den første lyden som når dem fra det folkerike området. Gyda oppfatter støyen som langt bortefra. Det suser for ørene, og kaldsvetten renner av kroppen mens hun tviholder om tøylene. Det er som om en hinne av skodde dekker øynene.

Juoksa leter med blikket etter maken blant alle de stirrende ansiktene, og når han endelig finner henne, faller roen over ham. Han har aldri hatt, eller kjent behov for noen annen kvinne enn Làllà. Hun har alle egenskaper som kan kreves av en kvinne. Hun er sterk og tar seg av ungene på en god måte. Han har aldri hatt grunn til å klage, og han sanser hvor kjær han er i henne der han går inn på den åpne plassen.

Spenningen er til å ta og føle på. Selv hundene har funnet det best å holde kjeft der de lusker mellom de alvorlige skridfinnene.

Gyda greier så vidt å skimte folk rundt seg, men dem hun ser, har blikket festet på Torarin. Hun sanser ærefrykten. Ting Àile har sagt blir med ett tydeligere. Sønnen hennes vil bli mektigere enn Duvdi – tilbedelsen er synlig, og hun vet at skridfinnene er mer forberedt på det som skal skje enn hun selv. En stor klump vokser i magen, det snører seg i halsen og truer med å kvele henne. Som i tåke ser hun Duvdi løfte Torarin på strake armer.

– Her er han! Her er gudesønnen! Àiles røst runger over folkemengden. – Vi har ventet lenge, men endelig har han kommet for å bli innviet i en noaides kunnskap og visdom. Gudesønnen vil gå blant dere som om han er en vanlig gutt, men dere må aldri glemme … Hun tar en pause, folk holder pusten idet Àile fortsetter: – han er en utvalgt av æsene. Det at han har kommet hit, er et bevis på at de tillater tevling, at de ønsker at han skal gjennomgå en prøve i forhold til våre guder. Duvdi og jeg vet at Torarins tro vil bli lagt til våre makter. Æsene vil tape kampen!

Làllà lytter vagt til det som blir sagt. Alt dette har hun hørt før – bare lagt frem på en annen måte. Det er høvdingkvinnen som stjeler oppmerksomheten hennes fra det mektige paret, og den runde skridfinnekvinnen har fått et bekymret drag i ansiktet. Aldri har hun sett et så blekt ansikt før, aldri har hun skuet slik maktesløshet, og hun tenker at Gyda når som helst kommer til å ramle av hesten.

Mink baner seg vei gjennom folkemengden, og trekker et lettelsens sukk idet hun endelig kommer forrest. Hun står rett ved siden av Gyda, og aller mest har hun lyst til å rope på henne, men har selvbeherskelse nok til å holde igjen utbruddet. Det vil være uklokt å blande seg inn i Àiles tale. Ungjenta blir stående utålmodig og trippe. Skridfinnekvinnens snakk blir bare til ord uten sammenheng.

Jeg greier dette. Jeg greier dette. Gyda lukker øynene og gjentar tonløst de tre ordene for seg selv. Aldri har hun kjent seg så kraftløs som akkurat nå, og den lille styrken hun ennå har igjen, truer med å forlate henne.

– Dagen i morgen er dagen for høstofringen. Àile snakker videre samtidig som hun løfter begge armene mot himmelen. – Torarin vil være hovedpersonen denne gangen. Duvdi og jeg vil kun være hans håndlangere for at ofringen skal kunne bli gjennomført på en verdig måte.

Àile er tilfreds med oppmerksomheten hun får, men med ett stiger en jevn mumling fra tilhørerne. Det tar litt tid før hun skjønner hva som skjer, men så får hun øye på Gyda.

Gyda sanser så vidt hvordan folk glor idet hun lener seg fremover mot hestenakken. Hun tviholder i den strie manen og gjør alt som står i hennes makt for å bli sittende, men greier det ikke. Det er som om hun selv er en tilskuer idet hun glir ned langs hesteryggen og faller ned på bakken. Et øyeblikk ser hun de forskrekkede ansiktene rundt seg, men så flyter hun vekk.

